b'\n_START_ARTICLE_\nLugnet\n_START_PARAGRAPH_\nLugnet er et idretts- og fritidsomr\xc3\xa5de ved byen Falun i Sverige, og dessuten ligger et naturreservat ved siden av. Omr\xc3\xa5det har idrettsanlegg for en mengde idretter \xe2\x80\x93 til sammen kan 58 av Riksidrottsf\xc3\xb6rbundets 68 spesialidretter ut\xc3\xb8ves p\xc3\xa5 Lugnet._NEWLINE_Lugnet er Sveriges riksanlegg for langrenn, og har ogs\xc3\xa5 anlegg for skiskyting, hoppbakker, bandybane, friidrettsstadion, tennishall, campingplass med hytter, utend\xc3\xb8rs og innend\xc3\xb8rs sv\xc3\xb8mmebasseng og flere idrettshaller. Lugnethallen, som blant annet best\xc3\xa5r av en sv\xc3\xb8mmehall og en stor innend\xc3\xb8rshall for idrett eller andre arrangementer (f.eks. konserter, messer eller lignende), er anleggets st\xc3\xb8rste bygning._NEWLINE_Den nybygde innebandyhallen er hjemmebane for IBF Falun, som har elitelag for b\xc3\xa5de kvinner og menn. Bandybanen ved ishockeyhallen er hjemmebane for Falu BS. Friidrettsanlegget er treningsarena for blant annet tvillings\xc3\xb8strene Jenny og Susanna Kallur og idrettsgymnaset som drives i samarbeid med den n\xc3\xa6rliggende videreg\xc3\xa5ende skolen Lugnetgymnasiet. P\xc3\xa5 langrennsarenaen arrangeres \xc3\xa5rlig Svenska Skidspelen, som inng\xc3\xa5r i verdenscupen i langrenn. Svenska Skidspelen ble f\xc3\xb8rst arrangert i Falun i 1952 og 1956, og deretter fast fra og med 1959._NEWLINE_P\xc3\xa5 omr\xc3\xa5det finnes ogs\xc3\xa5 stier for turg\xc3\xa5ing, sykling og lengre langrennsl\xc3\xb8yper._NEWLINE_Lugnet var arena for ski-VM i 1954, 1974, 1993 og 2015. Skihopping under VM i 1954 ble avviklet i K\xc3\xa4llviksbacken, som var Faluns store hoppbakke fram til bakkene p\xc3\xa5 Lugnet ble bygd.'